b'\n_START_ARTICLE_\nJylkynkangas\n_START_SECTION_\nYmp\xc3\xa4rist\xc3\xb6\n_START_PARAGRAPH_\nJylkynkangas sijaitsee suurten metsien reunassa, l\xc3\xa4mpim\xc3\xa4ll\xc3\xa4 ja aurinkoisella m\xc3\xa4en rinteell\xc3\xa4. Alueen mets\xc3\xa4 on hyv\xc3\xa4puustoinen ja tontit ovat v\xc3\xa4lji\xc3\xa4. Omakotitaloja on parisataa ja rivi- ja luhtitaloyhti\xc3\xb6t\xc3\xa4 parikymment\xc3\xa4. _NEWLINE_Alueen keskell\xc3\xa4 puistomets\xc3\xa4ss\xc3\xa4 sijaitseva Jylkynrinteen leikkipuisto vihittiin k\xc3\xa4ytt\xc3\xb6\xc3\xb6n 9.6.2007. Leikkipuistossa on kaksi erikokoista liukum\xc3\xa4ke\xc3\xa4, monenlaisia keinuja, karuselli ja hiekkalaatikko. Jylkynrinteen leikkipuiston pulkkam\xc3\xa4est\xc3\xa4 lasketaan usein talvella. My\xc3\xb6s Urpiaisen leikkipuisto Oinaansuolla on k\xc3\xa4velymatkan p\xc3\xa4\xc3\xa4ss\xc3\xa4._NEWLINE_Jylkynkangasta kiert\xc3\xa4v\xc3\xa4 kunto- ja hiihtolatu on osa kymmenien kilometrien mittaista latuverkostoa. Parin kilometrin p\xc3\xa4\xc3\xa4ss\xc3\xa4 on Auran majan latukahvila. _NEWLINE_Jylkynkankaalla sijaitsee my\xc3\xb6s legendaarinen pys\xc3\xa4kki, jolla paikalliset alkoholistit kokoontuvat satunnaisesti.\n_START_SECTION_\nLiikenneyhteydet\n_START_PARAGRAPH_\nJylkynkaan l\xc3\xa4pi kulkee kevyen liikenteen v\xc3\xa4yl\xc3\xa4, joka on osa kaupungin kattavaa py\xc3\xb6r\xc3\xa4tieverkostoa. Oinaansuo, P\xc3\xb6ll\xc3\xb6nkangas, Kuivasj\xc3\xa4rvi ja Ahvenoja ovat k\xc3\xa4velymatkan p\xc3\xa4\xc3\xa4ss\xc3\xa4 Jylkynkankaalta. Py\xc3\xb6r\xc3\xa4ilymatkan p\xc3\xa4\xc3\xa4ss\xc3\xa4 ovat Kaijonharju ja Oulun yliopiston kampusalue Linnanmaalla. Muista ty\xc3\xb6ss\xc3\xa4k\xc3\xa4yntialueista Teknologiakyl\xc3\xa4 ja Rusko ovat reilun viiden kilometrin p\xc3\xa4\xc3\xa4ss\xc3\xa4. Matkaa keskustaan on yhdeks\xc3\xa4n kilometri\xc3\xa4. Koskilinjojen linja-autolla numero 1 p\xc3\xa4\xc3\xa4see Oulun keskustaan ja takaisin.\n_START_SECTION_\nPalvelut\n_START_PARAGRAPH_\nKirjastoauto k\xc3\xa4y viikoittain Jylkynkankaalla. Kilometrin p\xc3\xa4\xc3\xa4ss\xc3\xa4 P\xc3\xb6ll\xc3\xb6nkankaan Kuovitiell\xc3\xa4 sijaitsevat koulu, p\xc3\xa4iv\xc3\xa4koti, alaluokkalaisten iltap\xc3\xa4iv\xc3\xa4kerho, kauppa, ravintola ja parturi-kampaamo. Useat urheiluseurat j\xc3\xa4rjest\xc3\xa4v\xc3\xa4t ohjattua liikuntaa P\xc3\xb6ll\xc3\xb6nkankaan koulun tiloissa._NEWLINE_Kahden kilometrin p\xc3\xa4\xc3\xa4ss\xc3\xa4 Kuivasj\xc3\xa4rvell\xc3\xa4 sijaitsee p\xc3\xa4iv\xc3\xa4koti, seurakuntakoti ja kauppa. Kuivasj\xc3\xa4rven koulun tiloissa on tarjolla urheiluseurojen j\xc3\xa4rjest\xc3\xa4m\xc3\xa4\xc3\xa4 liikuntaa._NEWLINE_Nelj\xc3\xa4n kilometrin p\xc3\xa4\xc3\xa4ss\xc3\xa4 Kaijonharjussa sijaitsevat muun muassa terveysasema, neuvola, kirjasto, nuorisotila, apteekki, posti, kioski, parturi-kampaamo sek\xc3\xa4 useita kauppoja ja ravintoloita. Oulun yliopiston Linnanmaan kampusalue sek\xc3\xa4 l\xc3\xa4hin lukio sijaitsevat reilun nelj\xc3\xa4n kilometrin p\xc3\xa4\xc3\xa4ss\xc3\xa4 Jylkynkankaalta. Viiden kilometrin s\xc3\xa4teell\xc3\xa4 on hyv\xc3\xa4t palvelut, kuten marketit, huonekaluliike, ravintoloita, Linnanmaan liikuntahalli ja Linnanmaan j\xc3\xa4\xc3\xa4halli.\n_START_SECTION_\nAsukkaat\n_START_PARAGRAPH_\nVuonna 2007 Jylkynkankaalla oli 1\xc2\xa0155 asukasta. Alueella asuu paljon lapsiperheit\xc3\xa4. Jylkynkangas-toimikunta on j\xc3\xa4rjest\xc3\xa4nyt Jylkynkankaan Jyt\xc3\xa4j\xc3\xa4iset kes\xc3\xa4isin ja soihtukulkueen adventin aikaan. Kev\xc3\xa4ttalvella 2009 toimikunta j\xc3\xa4rjesti ensimm\xc3\xa4iset Jylkynkankaan hiihtokilpailut. Toimikunta julkaisee Jylkynkangs News - ilmaisjakelulehtist\xc3\xa4.\n_START_SECTION_\nHistoria\n_START_PARAGRAPH_\nJylkynkankaan rakentaminen aloitettiin vuonna 2003. Siihen asti alue oli ollut kuivasj\xc3\xa4rvel\xc3\xa4isten marjamets\xc3\xa4\xc3\xa4. _NEWLINE_Kuivasj\xc3\xa4rvi Jylkynkankaineen liitettiin osaksi Oulun kaupunkia vuonna 1961. T\xc3\xa4t\xc3\xa4 ennen Kuivasj\xc3\xa4rvi kuului Haukiputaan kuntaan._NEWLINE_Esiroomalaisella rautakaudella tai sit\xc3\xa4 my\xc3\xb6hemmin Jylkynkankaalla on mahdollisesti sijainnut asuinpaikka. Lokakuussa 2001 Oulun yliopiston yleisen arkeologian laitoksen ty\xc3\xb6ryhm\xc3\xa4 l\xc3\xb6ysi tutkimuksessaan asuinpaikkaan viittaavan kiinte\xc3\xa4n muinaisj\xc3\xa4\xc3\xa4nn\xc3\xb6ksen Jylkynkankaalta.'